送戴石屏歸天台
作者：陳宗道
朝代：宋

paragraphs: 天台四萬八千丈，一根直下寒銀浪。
青蓮老子夜不眠，往往飛魂到其上。
詩情不減流白雲，千載重見戴叔倫。
蓮花峰下赤城洞，芒鞵翻笑山中人。
秋風孤篁八九尺，老面百摺赬銅色。
田文席上摩吟髭，鶻立蒼苔烟雨黑。
我家竹屋棲龍岡，夜搗孤月餐寒霜。
醉騎白鹿軍峰下，一見贈我青瑶璫。
南山臺前春正好，萬壑千涯清夢曉。
蒼苔石磴撫闌干，往事飛鴻天亦笑。
君今東首回牙檣，我亦西去凌蒼蒼。
截江橋南春水急，酒酣不記攀垂楊。
軍峰江南最高處，我上峰頭望君去。
歸時定入天台山，舉首雲間一相顧。